แนวโน้มหุ้นเช้าโอกาสรีบาวน์
นักวิเคราะห์ประเมินดัชนีเช้าวันนี้โอกาสรีบาวน์แต่ไม่ไกล ต่างชาติชะลอขาย -เฮอริเคนกดดัน
30 ต.ค. 2555

นักวิเคราะห์ประเมินดัชนีเช้าวันนี้โอกาสรีบาวน์แต่ไม่ไกล ต่างชาติชะลอขาย -เฮอริเคนกดดัน
นายอภิชาติ ผู้บรรเจิดกุล ผู้อำนวยการสายงานวิเคราะห์เชิงกลยุทธ์ สำนักวิจัยทิสโก้ กล่าวว่า ตลาดหุ้นไทยเช้านี้มีโอกาสรีบาวน์ แต่ไม่น่าไปได้ไกล เพราะยังมีปัจจัยกดดันทั้งพายุเฮอริเคนในสหรัฐและปัญหายุโรป เหตุที่มองตลาดหุ้นรีบาวน์วันนี้ เนื่องจากเริ่มเห็นสัญญาณการขายของนักลงทุนต่างชาติเริ่มชะลอลง และยังไม่มีข่าวร้ายที่เป็นข่าวใหญ่มากระทบตลาด  วันนี้ให้แนวต้าน 1,285-1,290 จุด แนวรับ 1,270 และ 1,275 จุด
ทั้งนี้ ตลาดหุ้นสหรัฐปิดทำการเมื่อคืนนี้จึงไม่มีปัจจัยชี้นำเข้ามา ส่วนตลาดหุ้นอื่นเปิดปกติ ซึ่งเช้านี้ตลาดต่างประเทศส่วนใหญ่บวกราว 0.2-0.7% ส่วนปัจจัยในประเทศไม่มีเรื่องใหม่ จับตา 1-2 วันนี้ฝ่ายค้านยื่นญัตติเปิดอภิปรายไม่ไว้วางใจรัฐบาล แต่กว่าจะมีการอภิปรายฯคงราวปลายเดือนหน้า   
กลยุทธ์วันนี้หากดัชนีปรับขึ้นเป็นโอกาสขายลดพอร์ต เพราะยังมองดัชนียังมีแนวโน้มปรับตัวลงต่อในเดือนพ.ย.ประเด็นหลักหลังการเลือกตั้งของสหรัฐก็คงจะพูดถึงเรื่องปัญหาด้านการคลัง